10.		Zmluva o združení (§ 829 – 841 ObZ)
Účastníci zmluvy
1.	Jozef Sivý, bytom Žilina, Čajakova ul. č. 2, nar. 2. 1. 1963, r. č. .........................................
2.	Ján Biely, bytom Žilina, Puškinova ul. č. 10, nar. 21. 10. 1977, r. č. ..................................
3.	Peter Čierny, bytom Žilina, Moyzesova ul. č. 20, nar. 4. 9. 1964, r. č. ...............................
4.	Karol Zelený, bytom Žilina, Nábrežná ul. č. 9, nar. 7. 8. 1977, r. č. .....................................
uzatvorili dňa 15. 1. 2023 túto 
zmluvu o združení.
Čl. I
Účel združenia
Účelom združenia je vykonávanie stavebných činností a stavebných prác na území Slovenskej republiky.
Na jeho dosiahnutie bude každý z účastníkov vykonávať činnosť uvedenú v čl. V zmluvy. Na tento účel budú účastníci viesť spoločné účtovníctvo.
Združenie sa uzatvára na dobu neurčitú.
Čl. II
Názov združenia
Pri tejto spoločnej činnosti budú účastníci združenia používať názov: „STAVOMONT – stavebné združenie“.
Čl. III
Sídlo združenia
Sídlom združenia je: Žilina, Hlinkovo nám. č, 1
Čl. IV
Majetkové hodnoty vnesené do združenia
Pre potreby združenia účastníci poskytujú tieto majetkové hodnoty: peňažný vklad vo výške
1.	Jozef Sivý	1 000 € (slovom jedentisíc eur)
2.	Ján Biely:	1 000 € (slovom jedentisíc eur)
3.	Peter Čierny:	1 000 € (slovom jedentisíc eur)
4.	Karol Zelený:	1 000 € (slovom jedentisíc eur)
Čl. V
Spôsob výkonu spoločnej činnosti
Účastníci zmluvy budú spoločnú činnosť vykonávať (v zmysle osvedčenia o živnostenskom podnikaní) podľa čl. I v rovnakom rozsahu, t. j. poskytnutím prác a výkonov v rozsahu jednej štvrtiny objemu prác, pokiaľ nebude dohodnuté inak.
Každý z účastníkov zmluvy môže plnenie čiastkových úloh zveriť iným odborne spôsobilým osobám.
Čl. VI
Spôsob hospodárenia
Správou spoločných majetkových hodnôt sa poveruje účastník zmluvy Jozef Sivý.
Peňažné prostriedky sa budú sústreďovať na spoločnom účte č. ...................... v pobočke VÚB, a.s. Žilina, ktorý je zriadený na tento účel.
Každý účastník združenia má dispozičné – podpisové právo. Toto právo je obmedzené tak, že k podpisu účastníka sa vyžaduje podpis aspoň jedného ďalšieho účastníka združenia.
Pravidelné vyúčtovanie príjmov a výdavkov sa uskutoční vždy do 15. dňa nasledujúceho mesiaca. Do 15. januára sa uskutoční uzávierka za uplynulý rok.
Zisk (i strata) sa delí podľa výšky podielov spoločníkov.
Na zrušenie spoločného účtu uvedeného v tomto článku sa vyžaduje súhlas všetkých účastníkov.
Čl. VII
Spoluvlastnícke podiely
Každý účastník je 1/4 spoluvlastníkom hnuteľných a nehnuteľných vecí a peňažných prostriedkov získaných spoločnou činnosťou.
Pri nečinnosti alebo práceneschopnosti účastníka trvajúcej viac ako 30 dní v kalendárnom roku sa podiel účastníka pomerne zníži.
Každý z účastníkov si hradí sám daň z príjmov (podľa zákona č. 595/2003 Z.z. o dani z príjmov v znení neskorších predpisov), pričom sa uplatní pri delení nákladov rovnaké kritérium ako pri delení výnosov.
Čl. VIII
Vzájomné vzťahy účastníkov
Bežné veci, týkajúce sa spoločnej veci, môže vybavovať každý z účastníkov samostatne.
Za bežné veci sa považuje najmä: ...........................................................................
V iných ako bežných veciach účastníci rozhodujú jednomyseľne.
Čl. IX
Vzájomné práva a povinnosti účastníkov
Každý účastník má právo najmä:
–	spolurozhodovať o bežných veciach,
–	požadovať od správcu spoločného majetku informácie,
–	kontrolovať hospodársky stav združenia.
Každý účastník má povinnosť najmä:
–	vyvíjať činnosť na dosiahnutie spoločného cieľa,
–	zdržovať sa akejkoľvek činnosti, ktorá by zmarila dosiahnutie spoločného cieľa,
–	uzavrieť poistnú zmluvu zo zodpovednosti za škodu v súvislosti s výkonom tejto činnosti.
Čl. X
Práva a povinnosti voči tretím osobám
Za záväzky zo spoločnej činnosti zodpovedajú všetci účastníci spoločne a nerozdielne.
Pohľadávky zo spoločnej činnosti patria všetkým účastníkom spoločne a nerozdielne.
Čl. XI
Zánik združenia, zánik členstva
Združenie zaniká:
–	výpoveďou účastníka, pričom výpovedná lehota je 3 mesiace a začne plynúť od 1. nasledujúceho mesiaca,
–	vylúčením účastníka,
–	stratou odbornej spôsobilosti,
–	smrťou účastníka.
Čl. XII
Majetkové vysporiadanie
Do 15. dňa nasledujúceho mesiaca po zániku združenia alebo vylúčení účastníka dôjde k majetkovému vysporiadaniu na základe účtovnej uzávierky takto:
–	hodnoty vnesené do združenia sa vrátia účastníkovi v peniazoch,
–	veci hnuteľné a nehnuteľné, nadobudnuté spoločnou činnosťou, ostanú v podielovom spoluvlastníctve,
–	podiel a vnesené veci sú predmetom dedenia.
Zmluva je spísaná v štyroch vyhotoveniach a každý z jej účastníkov obdrží jedno jej znenie.
Žilina 15. 1. 2023
	podpisy účastníkov
Poznámka
Združenie založené podľa zmluvy o združení (§ 829 a nasl. ObZ) sa stalo výhodnou formou podnikania, ktoré umožňuje viacerým osobám (fyzickým i právnickým osobám) zmluvne sa spojiť s cieľom dosiahnutia konkrétneho cieľa. Združenie nie je subjektom práva a nemá spôsobilosť na právne úkony (na práva a povinnosti). Účastníci združenia vystupujú pod spoločným menom (nie obchodné meno podľa Obchodného zákonníka). Združenie založené podľa § 829 a nasl. ObZ nepodlieha žiadnej evidencii ani registrácii, na platnosť zmluvy o združení sa dokonca nevyžaduje ani písomná forma.
Účastníci združenia sú spravidla podľa zmluvy povinní poskytnúť na účely združenia peniaze alebo iné veci (hnuteľné, prípadne i nehnuteľné). Poskytnuté peniaze alebo veci určené podľa druhu sú v spoluvlastníctve všetkých účastníkov v pomere, v akom boli vložené do združenia.
Veci určené jednotlivo sú v bezplatnom užívaní všetkých účastníkov. Majetok získaný pri výkone spoločnej činnosti sa stáva spoluvlastníctvom všetkých účastníkov, a to rovnakým dielom, ak zmluva neurčuje inak.
V prípade, že činnosť združenia je zameraná predovšetkým na dosiahnutie zisku a jeho následné delenie, je žiaduce, aby v zmluve bola výslovne dohodnutá otázka vedenia spoločného účtovníctva, disponovanie s peniazmi, ale aj spôsob zastupovania združenia vo vzťahu k tretím osobám a pod.